Вечар “Паэзія – госця нябесная” адбыўся 28 сакавіка ў бібліятэцы № 14 імя Ф.Багушэвіча. Ён пачаўся з прыгожай прэзентацыі і ўспамінаў пра зорак літаратурнага небасхілу, апякунак паэтычных нябёсаў мінулага стагоддзя Яўгенію Янішчыц, Ніну Мацяш, Дануту Бічэль-Загнетаву, Еўдакію Лось, Веру Вярбу, Галіну Каржанеўскую… Яны пакінулі свой адметны і таленавіты след і назаўжды засталіся ў нашай памяці і ў нашай літаратуры. А на сустрэчу з навучэнцамі каледжа тэхналогіі і дызайна лёгкай прамысловасці прыйшлі паэты новага пакалення, якія працягваюць лепшыя традыцыі прыгожага пісьменства сваіх папярэднікаў - Іна Фралова, Юлія Алейчанка, Наталля Алейнікава, Алесь Емельянаў-Шыловіч. Творцы не толькі чыталі ўласныя вершы, але і пераклады вядомых замежных паэтаў, расказвалі пра тое, што іх хвалюе, радуе, альбо засмучае. Вершы, якія гучалі на сустрэчы, такія ж розныя, як і іх аўтары – філасофскія, глыбока лірычныя, альбо дасціпныя, жартаўлівыя. Думаецца, што кожны адкрыў для сябе свайго аўтара, пачуў тое, на што адгукнулася душа.